7UP ขาขึ้นรอบใหม่! พุ่งแรง 8% รับแผนธุรกิจเด่น-ลุ้นรายได้ปีนี้โตทะลัก 50%
7UP ขาขึ้นรอบใหม่! พุ่งแรง 8% รับแผนธุรกิจเด่น-ลุ้นรายได้ปีนี้โตทะลัก 50%
15 มี.ค. 2564

ผู้สื่อข่าวรายงานว่า บริษัท เซเว่น ยูทิลิตี้ส์ แอนด์ พาวเวอร์ จำกัด (มหาชน) หรือ 7UP  ณ เวลา 11.30 น. อยู่ที่ระดับ 0.53 บาท บวก 0.04 บาท หรือ 8.16% ด้วยมูลค่าซื้อขาย 72.15 ล้านบาท

โดยก่อนหน้า นายมนต์เทพ มะเปี่ยม รักษาการประธานเจ้าหน้าที่บริหาร 7UP เปิดเผยว่า ผลประกอบการของบริษัทฯในงวดปี 2563 มีกำไรสุทธิ 122.66 ล้านบาท เพิ่มขึ้นจากปีก่อนหน้าจำนวน 75.97 ล้านบาท หรือคิดเป็นอัตราการเติบโตถึง 162.74%  และมีรายได้รวม 1,301.43 ล้านบาท เพิ่มขึ้นจากปีก่อนหน้าจำนวน 179.79 ล้านบาท คิดเป็นอัตราการเติบโต 16.03% ซึ่งเป็นไปตามเป้าหมายที่ตั้งไว้ ท่ามกลางเศรษฐกิจของประเทศได้รับผลกระทบจากสถานการณ์การแพร่ระบาดของเชื้อไวรัสโควิด-19 บริษัทฯสามารถสร้างการเติบโตของผลประกอบการ เนื่องจากควบคุมค่าใช้จ่ายในการขายและบริหาร ทำให้ลดลงเป็นจำนวน 110 ล้านบาท หรือคิดเป็นอัตราการลดลง 27.22%จากปีก่อนหน้า
โดยผลประกอบการในปี 2563 เติบโตก้าวกระโดด ทำให้ฐานะการเงินแข็งแกร่ง ทำให้ส่วนของผู้ถือหุ้นเพิ่มขึ้นมาอยู่ที่ 2,135 ล้านบาท เพิ่มขึ้น 40% จากสิ้นปี 2562 มีจำนวน 1,516 ล้านบาท  นอกจากนี้ยังพบว่าขาดทุนสะสมลดลงถึง 1,109.26 ล้านบาท คงเหลือ206.85 ล้านบาท และในปี 2564 นี้ หากบริษัทฯยังสามารถรักษาการเติบโตของผลการดำเนินงานได้ดี คาดว่าจะล้างขาดทุนสะสมให้หมดภายในปี 2564 นี้ ทำให้กลับมาเป็นบริษัทฯที่มีศักยภาพในการจ่ายเงินปันผลเพื่อตอบแทนผลประโยชน์ให้กับผู้ถือหุ้น แต่ทั้งนี้ต้องขึ้นอยู่กับการพิจารณาของคณะกรรมการบริษัท
สำหรับเป้าหมายธุรกิจในปี 2564 นี้ บริษัทฯ คาดว่าจะมีรายได้ราว 2,000-2,200 ล้านบาท เติบโตราว 50% จากปีก่อนหน้า เนื่องจากธุรกิจขายก๊าซแอลพีจีและน้ำมัน จะยังคงรักษาการเติบโตได้ดี และจะเริ่มได้รับงานต่อเนื่องในส่วนของธุรกิจบริหารจัดการงานวิศวกรรมทรัพยากรน้ำและสิ่งแวดล้อม ดำเนินธุรกิจผ่านบริษัทลูก คือบริษัท แซม วอเตอร์ซัพพลาย จำกัด (SAM) ซี่งปัจจุบันรับบำบัดน้ำให้กับฟาร์มกุ้งของบริษัท เครือเจริญโภคภัณฑ์อาหาร จำกัด(มหาชน) หรือCPF จำนวน 3 เฟส รวม 124,000 ลูกบาศก์เมตรต่อวัน และอยู่ระหว่างเจรจาดำเนินการในเฟสที่ 4 อีก 60,000 ลูกบาศก์เมตรต่อวัน คาดว่าจะเริ่มก่อสร้างในช่วงครึ่งหลังของปีนี้